PATVIRTINTA

Šilalės švietimo pagalbos tarnybos direktoriaus

2021 m. balandžio 8 d. įsakymu Nr. Į-58

**KONKURSO „GRAŽIAUSI ŽIEDAI MAMAI“ NUOSTATAI**

1. **BENDRIEJI NUOSTATAI**

1. Konkurso „Gražiausi žiedai Mamai“ (toliau – Konkursas) nuostatai reglamentuoja Konkurso tikslus, dalyvius, organizavimo ir vertinimo tvarką, reikalavimus teikiamiems darbams, apdovanojimo tvarką.

2. Konkursą organizuoja Šilalės švietimo pagalbos tarnyba ir Šilalės rajono socialinių pedagogų metodinis būrelis.

3. Informacija apie Konkursą skelbiama Šilalės švietimo pagalbos tarnybos interneto tinklalapyje <http://www.silsviet.lt/> ir Šilalės rajono ugdymo įstaigų interneto tinklalapiuose.

1. **KONKURSO TIKSLAI IR UŽDAVINIAI**

4. Konkurso tikslas - patirti kūrybos džiaugsmą pasitinkant Motinos dienos šventę.

5. Konkurso uždaviniai:

5.1. skatinti mokinius meninės raiškos priemonėmis puoselėti vertybines nuostatas, stiprinti meilę artimui;

5.2. ugdyti kūrybinius mokinių gebėjimus, skatinančius jų individualumo, vertingumo, aktyvumo ir originalumo stiprinimą.

5.3. suteikti gerų emocijų ir džiaugsmo mamoms.

1. **KONKURSO DALYVIAI**

6. Dalyviai: 1 – 12 klasių mokiniai.

1. **KONKURSINIAI DARBAI IR JŲ PATEIKIMO SĄLYGOS**

7. Konkurso „Gražiausi žiedai Mamai“ kūrybinių darbų tematika: atvirukas, eilėraštis arba laiškas mamai.

8. Atvirukas turi būti originalus, atitinkantis temos aktualumą, asmeninis darbas.

9. Atvirukas gali būti vienpusis arba dvipusis. Išmatavimai negali viršyti A4 formato lapo dydžio.

10. Darbai atliekami tradicinėmis dailės (akvarelė, guašas, akrilas, flomasteriai, spalvoti pieštukai), grafikos technikomis (tušas, lino raižinys ir kt.). Atliekant darbus nenaudoti birių (pastelės, anglies), konstrukcinių (maistinių, gamtinių) medžiagų*,* kompiuterinės technikos, fotografijų.

11. Eilėraštis arba laiškas gali būti rašomas ranka sąsiuvinio lape (esant būtinybei galima rašyti didžiosiomis raidėmis) arba kompiuteriu A4 lapo formate.

12. Eilėraštis – ne mažiau 1 posmelio (4 eilutės).

13. Eilėraštį arba laišką galima iliustruoti piešinėliu.

14. Darbų skaičius ribojamas: pagrindinės mokyklos pateikia iki 5 darbų; gimnazijos ir progimnazija – iki 15 darbų.

15. Prie kūrybinio darbo turi būti prisegta dalyvio anketa (nuostatų 1 priedas).

1. **KONKURSO ORGANIZAVIMAS**

16. Konkursas organizuojamas dviem etapais:

16.1. pirmąjį etapą organizuoja pagrindinio ugdymo mokyklos, progimnazijos, gimnazijos socialiniai pedagogai;

16.2. antrąjį etapą organizuoja Šilalės švietimo pagalbos tarnyba.

17. Mokiniai darbus (atviruką, eilėraštį ar laišką) Konkursui kuria savarankiškai ar vadovaujami mokytojų.

18. Sukurti ir pagaminti darbeliai iki balandžio 19 d. pristatomi mokyklų socialiniam pedagogui;

19. Atvirukų, eilėraščių ir laiškų paroda mokyklose vyks 2021 m. balandžio 19 - 23 d.

20. Atrinkti, labiausiai atspindintys meilę mamai, darbeliai pristatomi į Šilalės švietimo pagalbos tarnybą iki 2021 m. balandžio 27 d.

21. Darbelių parodos atidarymas vyks 2021 m. balandžio 28 d. 14 val. Šilalės švietimo pagalbos tarnyboje.

**VI. BAIGIAMOSIOS NUOSTATOS**

22. Pedagogai, pristatę Konkursui darbelius, atsakingi už tai, kad konkurso dalyviai sutinka, jog jų kūrybiniai darbeliai būtų eksponuojami ir viešinami Šilalės švietimo pagalbos tarnybos interneto svetainėje www.silsviet.lt ir Facebook paskyroje.

23. Pateikdami darbus Konkursui dalyviai suteikia organizatoriams teisę atsiųstus darbus neatlygintinai naudoti savo nuožiūra informaciniais ar edukaciniais tikslais.

24. Darbai autoriams negrąžinami.

25. Visi Konkurso dalyviai bus apdovanoti padėkos raštais.

26. Pedagogams, paruošusiems mokinius konkursui, ir mokyklų socialiniams pedagogams bus išduodamos Šilalės švietimo pagalbos tarnybos pažymos dėl metodinės veiklos.

27. Papildomą informaciją teikia Šilalės švietimo pagalbos tarnybos socialinė pedagogė Elena Bartkienė el. paštu: [info@silsviet.lt](mailto:info@silsviet.lt) arba tel. 864654094.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Konkurso „Gražiausi žiedai Mamai“ nuostatų 1 priedas

Dalyvio anketa

|  |  |
| --- | --- |
| Vardas, pavardė |  |
| Mokykla, klasė |  |
| Mokytoja |  |